ଶୀତ ଋତୁରେ କରୋନା ସଂକ୍ରମଣର ହାର ଅଧିକ ହେବାର ଆଶଙ୍କା ଥିବାରୁ ଦିଲ୍ଲୀ ଓ ଅହମଦାବାଦ ପରି ଓଡ଼ିଶାର କେତେକ ସ୍ଥାନରେ ପୁଣି ଥରେ ଲକଡାଉନ୍ ଓ ସଟଡାଉନ୍ ଜାରି କରିବାର ଆବଶ୍ୟକତା ଉପରେ ବିଚାର କରାଯାଇପାରେ ।
ଭୁବନେଶ୍ୱରଃ ରାଜ୍ୟରେ ପୁଣି ଥରେ ଫେରିବ କି ଲକଡାଉନ ଓ ସଟଡାଉନ କିମ୍ବା ରାତ୍ରିକାଳୀନ କର୍ଫ୍ୟୁ? ଦିଲ୍ଲୀ ଓ ଅହମଦାବାଦରେ କୋଭିଡର ତାଜା ସ୍ଥିତି ଅନୁଧ୍ୟାନ କରିବା ପରେ ଉଭୟ ସେଠାରେ ପୁଣି ଥରେ ଲକଡାଉନ ଓ କର୍ଫ୍ୟୁ ଲାଗୁ ହେବା ପରେ ଓଡ଼ିଶାର କେତେକ ସ୍ଥାନରେ ଏମିତି କଟକଣା ପୁଣି ଥରେ ଲାଗୁ କରିବା ଉପରେ ବିଚାର କରାଯାଉଥିବା ଜଣାପଡ଼ିଛି ।
ଯଦିଓ ଓଡ଼ିଶା ପ୍ରସଙ୍ଗରେ ବର୍ତ୍ତମାନର ସ୍ଥିତି ଅନୁସାରେ ଲକଡାଉନ କିମ୍ବା ସଟଡାଉନ ପୁଣି ଥରେ ଲାଗୁ କରିବାର ଆବଶ୍ୟକତା ନ ଥିବା କୁହାଯାଉଛି, ତେବେ କୋଭିଡିକୁ ନେଇ ଅଧିକ ଜନ ସଚେତନତାର ଆବଶ୍ୟକତା ଅଛି ବୋଲି ମତ ରଖିଛନ୍ତି ଉଭୟ ଏକ୍ସପର୍ଟ ଓ ବୁଦ୍ଧିଜୀବୀମାନେ ।
ଲମ୍ବା ସମୟ ଧରି ବ୍ୟାପକ ସରକାରୀ ଉଦ୍ୟମ ସତ୍ତ୍ୱେ ରାଜ୍ୟରେ କୋଭିଡ଼ ସଂକ୍ରମଣ କମୁନାହିଁ । କିଛି ସ୍ଥାନରେ ସଂକ୍ରମଣ ନିୟନ୍ତ୍ରଣରେ ଥିବା ବେଳେ ଆଉ କେତେକ ସ୍ଥାନରେ ଏହା କାୟା ବିସ୍ତାର କରିଚାଲିଛି । ଏବେ ଆଶଙ୍କା କରାଯାଉଛି ଯେ ଡିସେମ୍ବର ମାସରେ ରାଜ୍ୟରେ କୋଭିଡ ସଂକ୍ରମଣ ହାର ବ୍ୟାପକ ହୋଇପାରେ । ଶୀତରେ ସଂକ୍ରମଣର ହାର ଅଧିକ ହେବା ଆଶଙ୍କା କରୁଛନ୍ତି ଏକ୍ସପର୍ଟମାନେ । ଏଭଳି ସଂକ୍ରମଣ ଆଶଙ୍କା ସତ୍ୟ ହେବାର ସଙ୍କେତ ମିଳିଲେ ରାଜ୍ୟରେ ପୁଣି ଥରେ ଆବଶ୍ୟକତା ଅନୁସାରେ ଲକଡାଉନ କିମ୍ବା ସଟଡାଉନ ଫେରିପାରେ ବୋଲି ବୁଦ୍ଧିଜୀବୀ ଓ ସ୍ୱାସ୍ଥ୍ୟ ପରିଚାଳନା ବିଶେଷଜ୍ଞମାନେ ମତ ଦେଇଛନ୍ତି ।
"ଏବେ ବି ଓଡ଼ିଶାରେ କୋଭିଡ ସଂକ୍ରମଣ ନିୟନ୍ତ୍ରଣ ଭିତରେ ଅଛି । କିନ୍ତୁ ପରିବେଶ ବଦଳୁଥିବା କାରଣରୁ ଏହା ଆଗକୁ ମାରାତ୍ମକ ରୂପ ନେଇପାରେ ବୋଲି ଏକ୍ସପର୍ଟମାନେ ମତ ରଖିଛନ୍ତି । ଅର୍ଥାତ ଆଗକୁ ଶୀତ ଦିନ ଆସୁଥିବାରୁ ସେଭଳି ସମ୍ଭାବନା ଅନୁସାରେ ସଂକ୍ରମଣ ଅଧିକ ହୋଇପାରେ," କହିଛନ୍ତି ଭୁବନେଶ୍ବର ବାସିନ୍ଦା ତଥା ବୁଦ୍ଧିଜୀବୀ ଦେବାଶିଷ ତ୍ରିପାଠୀ ।
ରାଜ୍ୟ ସ୍ବାସ୍ଥ୍ୟ ବିଭାଗର ସୂଚନା ଅନୁସାରେ ରାଜ୍ୟରେ ଏବେ ସୁଦ୍ଧା ମୋଟ ୩,୧୩,୯୬୧ରୁ ଅଧିକ କୋଭିଡ ପଜିଟିଭ ଚିହ୍ନଟ ହୋଇଥିବା ବେଳେ ସେ ଭିତରୁ ୩,୦୪,୯୦୮ ଜଣ ଆକ୍ରାନ୍ତ ଆରୋଗ୍ୟ ହୋଇଛନ୍ତି । ଏବେ ସୁଦ୍ଧା ରାଜ୍ୟରେ ସକ୍ରିୟ ଥିବା କୋଭିଡ ପଜିଟିଭ ସଂଖ୍ୟା ମାତ୍ର ୭,୩୬୦ । ଏ ପର୍ଯ୍ୟନ୍ତ ରାଜ୍ୟରେ କୋଭିଡ ଜନିତ ମୃତ୍ୟୁ ସଂଖ୍ୟା ୧,୬୪୦ ।
